Pumas straf lustelose Griekwas | Netwerk24
Deur Marnus Kok 17 Oktober 2020 18:57
'n Skitterende vertoning deur die Pumas in die vaste fasette het hulle Saterdag 'n oorwinning oor Griekwas in Kimberley besorg.
Neil Maritz, vleuel van die Pumas, tydens Saterdag se wedstryd. Foto: Gallo Images
Die Pumas het balle in die lynstane op Griekwas se ingooi gegaps, stewig geskrum en meer as 'n handvol kere omgekeerde besit bewerkstellig.
En die Poubloues? Hulle het lusteloos gelyk en het die prys daarvoor betaal.
Aan die voorkant van die wenspan se aanslag was die flank Willie Engelbrecht wat balle gesteel het of sy lewe daarvan afhang en 'n fisieke teenwoordigheid gehad het.
Agter was die wenspan se losskakel, Eddie Fouché, 'n generaal. Hy het die wedstryd goed beheer.
Die Pumas het twee drieë in die eerste helfte gedruk. Eers het die Laevelders se skrumskakel, Ginter Smuts, 'n vinnige tikskoppie geneem om oor te duik. Kort daarna het Maritz sy vaart gewys om oor te duik.
Scott Mathie, afrigter van die Poubloues, sou seker nie te tevrede met rustyd gewees het nie. Die Pumas het omgekeerde besit bewerkstellig, 'n lynstaanbal by Griekwas gegaps en een van Whitehead se afskoppe was direk uit.
A week after opening their Super Rugby Unlocked campaign with a big loss to the @CheetahsRugby, the Pumas bounced back by beating the @GriquasRugby in Kimberley.#SuperRugby #SuperRugbyUnlocked #GRIvPUM pic.twitter.com/EkgeNzJNYr
— Super Rugby/TRC (@SuperRugby) October 17, 2020
Behalwe dat die Laevelders meegeding het op die tuisspan se ingooi by die lynstane, het HJ Luus, haker van Griekwas, gesukkel om sy springers te vind.
In die laaste 30 minute het Griekwas 'n bietjie spoed begin optel. Toe Adré Smith oorduik vir die tuisspan se tweede drie, was die wedstryd op 'n mespunt gebalanseer. Whitehead het Smith se drie verdoel en skielik was die tuisspan se agterstand heelwat minder, met die Laevelders wat net-net met 20-18 voorgeloop het.
• Puntemakers: Pumas 27 (17): Drieë: Ginter Smuts, Neil Maritz, Devon Williams. Doelskoppe: Eddie Fouché (3). Strafdoele: Fouché (2).
Griekwas 21 (11): Drieë: Victor Sekekete, Adré Smith. Doelskop: George Whitehead. Strafdoele: Whitehead (3).